2009/0076 (COD)

UDTALELSE FRA KOMMISSIONEN i henhold til artikel 294, stk. 7, litra c), i traktaten om Den Europæiske Unions funktionsmåde om Europa-Parlamentets ændring[er] til Rådets holdning til forslaget til

EUROPA-PARLAMENTETS OG RÅDETS FORORDNING om markedsføring og anvendelse af biocidholdige produkter

1. indledning

I henhold til artikel 294, stk. 7, litra c), i traktaten om Den Europæiske Unions funktionsmåde skal Kommissionen afgive udtalelse om de ændringsforslag, som Europa-Parlamentet fremsætter ved andenbehandlingen. Kommissionen forelægger hermed sin udtalelse om Parlamentets ændringsforslag.

2. BAGGRUND

Den 12. juni 2009 fremlagde Kommissionen et forslag til en forordning om markedsføring og anvendelse af biocidholdige produkter for Europa-Parlamentet og Rådet til vedtagelse efter proceduren med fælles beslutningstagning i henhold til EF-traktatens artikel 251.

Det Europæiske Økonomiske og Sociale Udvalg afgav sin udtalelse den 17. februar 2010.

Europa-Parlamentet vedtog sin holdning ved førstebehandlingen den 22. september 2010.

Rådet nåede til politisk enighed om forslaget den 20. december 2010 og vedtog sin fælles holdning den 21. juni 2011.

Coreper tilsluttede sig andenbehandlingens kompromis den 23. november 2011.

Europa-Parlamentet vedtog sin lovmæssige beslutning ved andenbehandlingen den 19. januar 2012.

3. Formålet med Kommissionens forslag

Formålet med forslaget til forordningen er at fremme det indre markeds funktionsmåde for biocidholdige produkter og samtidig sikre et højt beskyttelsesniveau for miljøet og folkesundheden. Forslaget sigter mod at rette op på en række svagheder, som blev konstateret i løbet af de første 8 år af gennemførelsen af direktiv 98/8/EF, reducere omkostningerne til overholdelse af reglerne, foregribe problemer med den kommende produktgodkendelse og proceduren for gensidig anerkendelse samt ajourføre og tilpasse reglerne til den seneste udvikling på området.

4. Kommissionens udtalelse om Europa-Parlamentets ændringsforslag

På plenarforsamlingen den 19. januar 2012 vedtog Europa-Parlamentet en kompromispakke, som var blevet aftalt med Rådet, med henblik på at nå til enighed under andenbehandlingen.

De heraf følgende ændringer vedrører i det væsentlige:

– kriterierne for udelukkelse af aktivstoffer fra godkendelsesfasen

– anvendelsesområdet for EU’s centraliserende procedure for biocidholdige produkter

– større fleksibilitet vedrørende datakravene og en reduktion af antallet af forsøg med hvirveldyr

– mærkningskravene for behandlede genstande

– offentliggørelse af rapporten og formidling af information

– Det Europæiske Kemikalieagenturs opgaver og grundlaget for at betale gebyrer til dette agentur.

Kommissionen ønsker ikke at modsætte sig kompromispakken, da den som helhed er i tråd med det overordnede formål med forslaget og dets generelle aspekter. Angående brugen af gennemførelsesretsakter til fastsættelse af de gebyrer, der skal betales til Det Europæiske Kemikalieagentur, definitionen af nanomaterialer og gebyrerne for ansøgningerne om gensidig anerkendelse er Kommissionen fremkommet med erklæringer, som er vedlagt denne udtalelse.

5. KONKLUSION

Kommissionen ønsker ikke at modsætte sig de ændringer, Europa-Parlamentet har vedtaget ved andenbehandlingen i overensstemmelse med ovennævnte kompromistekst, jf. artikel 293, stk. 2, i traktaten om Den Europæiske Unions funktionsmåde.

Bilag: Erklæring fra Kommissionen

Erklæring fra Kommissionen om brugen af gennemførelsesretsakter til fastsættelse af gebyrer

Kommissionen finder, at de gebyrer, der skal betales til Det Europæiske Kemikalieagentur, ikke kan fastsættes ved gennemførelsesretsakter. Kommissionen ønsker imidlertid et kompromis og vil derfor ikke modsætte sig den endelige tekst, som Rådet og Europa-Parlamentet er nået til enighed om. Ikke desto mindre forbeholder Kommissionen sig i dette specifikke spørgsmål retten til at påberåbe sig de retsmidler, som traktaten indeholder, med henblik på at få Domstolen til at afklare afgrænsningen mellem artiklerne 290 og 291.

Erklæring fra Kommissionen om definition af nanomaterialer

Selvom Kommissionen kan acceptere den endelige tekst, som Rådet og Europa-Parlamentet er nået til enighed om, er det fortsat dens opfattelse, at Kommissionens henstilling 2011/696/EU om definition af nanomaterialer ville have været mere hensigtsmæssig på baggrund af behovet for en fælles definition af nanomaterialer, der gælder for al EU-lovgivning og kan tilpasses til den tekniske og videnskabelige udvikling. Kommissionen vil derfor træffe de nødvendige foranstaltninger for at sikre, at dette afspejler sig i eventuelle fremtidige forslag.

Erklæring fra Kommissionen om gebyret for ansøgninger om gensidig anerkendelse

Kommissionen vil i forbindelse med fremsættelse af sit forslag om en forordning om gebyrer i henhold til artikel 80, stk. 1, forsøge at sikre, at der ved fastlæggelsen af niveauet for det gebyr for ansøgninger om gensidig anerkendelse, som skal betales til Det Europæiske Kemikalieagentur, tages hensyn til niveauet for de gebyrer, der opkræves i de forskellige medlemsstater, og at gebyret ikke udgør en uforholdsmæssig stor byrde for virksomhederne, specielt for SMV’er.